Narendra Modi: দিল্লির নেহরু মিউজিয়াম এখন থেকে প্রধানমন্ত্রী সংগ্রহালয়, টিকিট কেটে ঘুরে দেখলেন মোদি

নয়াদিল্লি: বৃহস্পতিবার নয়াদিল্লিতে ‘প্রধানমন্ত্রী সংগ্রহালয়’ উদ্বোধন করলেন প্রধানমন্ত্রী নরেন্দ্র মোদি। শুধু উদ্বোধন নয়, এদিন সংগ্রহশালার প্রথম টিকিটটিও তিনিই কেনেন। গেটে টিকিট দেখিয়ে প্রধানমন্ত্রী প্রবেশ করেন সংগ্রহশালায়, ঘুরে দেখেন সব কিছুঈ। এদিনই সংগ্রহশালা থেকে মুছে গেল নেহেরুর নামও। ঐতিহ্যপূর্ণ নেহরু মেমোরিয়াল মিউজিয়ামের নতুন নাম হল প্রধানমন্ত্রী  সংগ্রহালয়। দেশ স্বাধীন হওয়ার পর থেকে যতজন প্রধানমন্ত্রী হয়েছেন, তাঁদের সকলের প্রতি সম্মান প্রদর্শনের জন্যই এই সংগ্রহশালা।

প্রধানমন্ত্রী সংগ্রহালয়ের উদ্বোধন করে মোদি বলেন, ‘দেশ আজ যে উন্নতির চুঁড়ায় পৌঁছেছে তাতে সব প্রধানমন্ত্রীরই অবদান রয়েছে। ভারত সরকারের প্রতিটি কাজকে প্রতিবিম্ব হিসেবে ধরে রাখার জন্যই এই সংগ্রহশালা।’ একই সঙ্গে তাঁর আরও মন্তব্য, ‘দেশের সব প্রধানমন্ত্রী সাধারণ ঘর থেকে এসে উন্নতির শিখরে পৌঁছেছেন। তাঁদের সম্পর্কিত এই সংগ্রহশালা বাকিদেরও উদ্বুদ্ধ করবে সকলের জীবনে সাফল্য আনতে।’

প্রধানমন্ত্রী সংগ্রহালয় দিল্লিতে পুনর্নির্মাণ করা তিন মূর্তি ভবনে রয়েছে। দেশের প্রথম প্রধানমন্ত্রী জওহরলাল নেহরুর মৃত্যুর আগে পর্যন্ত এটিই ১৬ বছরের জন্য তাঁর বাসভবন ছিল। সংগ্রহালয়ে মোট ৪৩টি প্রদর্শশালা থাকবে। দেশের স্বাধীনতা আন্দোলন ও সংবিধান রচনা দিয়ে সংগ্রহশালার প্রদর্শনী শুরু হবে।  কীভাবে বিভিন্ন সময় প্রধানমন্ত্রীরা নানা সমস্যার সমাধান করেছেন এবং দেশের উন্নতি সাধন করেছেন তা এই প্রদর্শশালাগুলিতে তুলে ধরা হবে। এছাড়াও এখানে ডিসপ্লে বোর্ডে নানা তথ্য প্রদর্শিত হবে।

আরও পড়ুন- KS Eshwarappa: ঘরে-বাইরে চাপ, শুক্রবার ইস্তফা দিচ্ছেন ঈশ্বরাপ্পা

Delhi: PM Modi buys the first ticket at 'Pradhanmantri Sangrahalaya'- a museum dedicated to country's Prime Ministers since Independence pic.twitter.com/Qu0rUofSMu

— ANI (@ANI) April 14, 2022

প্রধানমন্ত্রীর মন্ত্রক সূত্রে খবর, সংগ্রহশালার বিভিন্ন তথ্য প্রসারভারতী, দূরদর্শন, ফিল্ম ডিভিশন, সংসদ টিভি, প্রতিরক্ষা মন্ত্রক, দেশ বিদেশের সংবাদমাধ্যম থেকে সংগ্রহ করা হয়েছে। এর আর্কাইভটি তৈরি করতে বিভিন্ন সাহিত্যের নিদর্শন, প্রধানমন্ত্রীদের চিঠিপত্র, উপহার, স্মারক, ডাক টিকিট, মুদ্রা ইত্যাদি ব্যবহার করা হয়েছে। প্রধানমন্ত্রীদের বিভিন্ন কাজের দিক এখানে তুলে ধরা হয়েছে।